ਏਬਰੂ ਟਿਮਟਿਕ
ਏਬਰੂ ਟਿਮਟਿਕ (1978 - 27 ਅਗਸਤ, 2020) ਇੱਕ ਕੁਰਦੀ -ਤੁਰਕਿਸ਼ ਮਨੁੱਖੀ ਅਧਿਕਾਰਾਂ ਦੀ ਵਕੀਲ ਸੀ ਜਿਸਦੀ ਨਿਰਪੱਖ ਮੁਕੱਦਮੇ ਦੀ ਪੈਰਵੀ ਵਿੱਚ ਰੱਖੀ ਭੁੱਖ-ਹੜਤਾਲ ਕਾਰਨ ਮੌਤ ਹੋ ਗਈ। ਉਹ 18 ਵਕੀਲਾਂ ਦੇ ਸਮੂਹ ਵਿਚੋਂ ਇੱਕ ਸੀ ਜੋ ਤੁਰਕੀ ਸਰਕਾਰ ਦੀ ਅਲੋਚਨਾ ਕਰਨ ਵਾਲੇ ਕਾਰਕੁਨਾਂ ਦੀ ਵਕਾਲਤ ਲਈ ਜਾਣੇ ਜਾਂਦੇ ਹਨ, ਜਿਨ੍ਹਾਂ ਨੂੰ ਸਤੰਬਰ 2017 ਵਿੱਚ ਗ੍ਰਿਫਤਾਰ ਕੀਤਾ ਗਿਆ ਸੀ।

ਜੀਵਨੀ 
ਟਿਮਟਿਕ ਸਤੰਬਰ 2017 ਵਿੱਚ ਗ੍ਰਿਫ਼ਤਾਰ ਕੀਤੇ 18 ਵਕੀਲਾਂ ਦੇ ਸਮੂਹ ਦਾ ਹਿੱਸਾ ਸੀ। ਉਹ ਸਾਰੇ ਜਾਂ ਤਾਂ ਪ੍ਰਗਤੀਸ਼ੀਲ ਵਕੀਲ ਐਸੋਸੀਏਸ਼ਨ () ਜਾਂ ਪੀਪਲਜ਼ ਲਾਅ ਬਿਊਰੋ (  ) ਦੇ ਮੈਂਬਰ ਸਨ, ਅਤੇ ਤੁਰਕੀ ਸਰਕਾਰ ਦੀ ਅਲੋਚਨਾ ਕਰਨ ਵਾਲੇ ਕਾਰਕੁਨਾਂ ਦੀ ਵਕਾਲਤ ਲਈ ਜਾਣੇ ਜਾਂਦੇ ਹਨ। ਮਾਰਚ 2019 ਵਿੱਚ, ਉਨ੍ਹਾਂ ਨੂੰ ਗੈਰਕਨੂੰਨੀ ਇਨਕਲਾਬੀ ਲੋਕ - ਲਿਬਰੇਸ਼ਨ ਪਾਰਟੀ / ਫਰੰਟ (ਡੀਐਚਕੇਪੀ-ਸੀ) ਦੀ ਮੈਂਬਰਸ਼ਿਪ ਜਾਂ ਸੰਗਤ ਲਈ ਦੋਸ਼ੀ ਠਹਿਰਾਇਆ ਗਿਆ ਅਤੇ ਉਨ੍ਹਾਂ ਨੂੰ ਲੰਮੀ ਜੇਲ੍ਹ ਦੀ ਸਜ਼ਾ ਸੁਣਾਈ ਗਈ। ਟਿਮਟਿਕ ਨੂੰ 13 ਸਾਲ 6 ਮਹੀਨੇ ਦੀ ਕੈਦ ਅਤੇ ਅਤਸ ਉਨਸਲ ਨੂੰ 10 ਸਾਲ 6 ਮਹੀਨੇ ਦੀ ਸਜ਼ਾ ਸੁਣਾਈ ਗਈ ਹੈ। ਐਮਨੈਸਟੀ ਇੰਟਰਨੈਸ਼ਨਲ ਦੇ ਤੁਰਕੀ ਵਿਖੇ ਸੀਨੀਅਰ ਮੁਹਿੰਮ ਪ੍ਰਬੰਧਕ, ਮੀਲੇਨਾ ਬਯੂਮ ਨੇ ਕਿਹਾ ਕਿ ਇਹ ਦੋਸ਼ ਇਨਸਾਫ ਦਾ ਮਜ਼ਾਕ ਅਤੇ ਨਿਰਪੱਖ ਮੁਕੱਦਮਾ ਚਲਾਉਣ ਵਿੱਚ ਰਾਜਨੀਤਿਕ ਦਬਾਅ ਹੇਠ ਅਪੰਗ ਅਦਾਲਤਾਂ ਦੀ ਅਸਮਰਥਾ ਦਾ ਸਬੂਤ ਹਨ। ਉਸਨੇ ਵਕੀਲਾਂ ਨੂੰ ਬਿਨਾਂ ਸ਼ਰਤ ਰਿਹਾ ਕੀਤੇ ਜਾਣ ਅਤੇ ਦੋਸ਼ ਰੱਦਕਰਨ ਦੀ ਮੰਗ ਕੀਤੀ। ਅਕਤੂਬਰ ਵਿੱਚ, ਟਿਮਟਿਕ ਦੀ ਇਸਤਾਂਬੁਲ ਖੇਤਰੀ ਅਦਾਲਤ ਵਿੱਚ ਅਪੀਲ ਖਾਰਜ ਕਰ ਦਿੱਤੀ ਗਈ ਸੀ ਅਤੇ ਉਸਦੀ ਮੌਤ ਦੇ ਸਮੇਂ, ਉਸਦੀ ਤੁਰਕੀ ਦੀ ਸੁਪਰੀਮ ਕੋਰਟ ਵਿੱਚ ਅਪੀਲ ਪੈਂਡਿੰਗ ਸੀ।

ਭੁੱਖ ਹੜਤਾਲ 
2 ਜਨਵਰੀ, 2020 ਨੂੰ, ਟਿਮਟਿਕ ਨੇ ਆਪਣੇ ਨਿਰਪੱਖ ਮੁਕੱਦਮੇ ਦੇ ਅਧਿਕਾਰ ਲਈ ਲੜਨ ਲਈ ਭੁੱਖ-ਹੜਤਾਲ ਸ਼ੁਰੂ ਕੀਤੀ ਅਤੇ 2 ਫਰਵਰੀ ਨੂੰ ਉਨਸਲ ਉਸ ਵਿੱਚ ਸ਼ਾਮਲ ਹੋ ਗਈ। 5 ਅਪ੍ਰੈਲ ਨੂੰ, ਤੁਰਕੀ ਦੇ ਅਟਾਰਨੀ ਦਿਵਸ ਤੇ, ਦੋਵਾਂ ਨੇ ਐਲਾਨ ਕੀਤਾ ਸੀ ਕਿ ਮੌਤ ਤੱਕ ਉਨ੍ਹਾਂ ਦਾ ਵਰਤ ਨਾਲ ਚੱਲਦਾ ਰਹੇਗਾ। 1 ਜੂਨ ਨੂੰ, ਇੰਟਰਨੈਸ਼ਨਲ ਐਸੋਸੀਏਸ਼ਨ ਆਫ਼ ਡੈਮੋਕਰੇਟਿਕ ਲਾਯਰਜ਼ ਨੇ ਸੁਪਰੀਮ ਕੋਰਟ ਨੂੰ 365 ਵਿਦੇਸ਼ੀ ਅਤੇ 400 ਤੁਰਕੀ ਵਕੀਲਾਂ ਦੇ ਦਸਤਖਤਾਂ ਵਾਲੀ ਇੱਕ ਪਟੀਸ਼ਨ ਸੁਪਰੀਮ ਕੋਰਟ ਨੂੰ ਸੌਪੀ, ਜਿਸ ਵਿੱਚ ਕੈਦ ਕੀਤੇ ਵਕੀਲਾਂ ਨੂੰ ਬਰੀ ਕਰਨ ਦੀ ਅਪੀਲ ਕੀਤੀ ਗਈ। 30 ਜੁਲਾਈ ਦੇ ਤੜਕੇ, ਟਿਮਟਿਕ ਅਤੇ ਉਨਸਲ ਨੂੰ ਉੱਚ ਸੁਰੱਖਿਆ ਵਾਲੀ ਸਿਲੀਵਰੀ ਜੇਲ੍ਹ ਤੋਂ ਇਸਤਾਂਬੁਲ ਦੇ ਵੱਖ ਵੱਖ ਹਸਪਤਾਲਾਂ ਵਿੱਚ ਲਿਜਾਇਆ ਗਿਆ। 12 ਅਗਸਤ, 2020 ਨੂੰ, ਯੂਰਪੀਅਨ ਐਸੋਸੀਏਸ਼ਨ ਆਫ ਲਾਯਰਜ਼ ਫਾਰ ਡੈਮੋਕਰੇਸੀ ਐਂਡ ਵਰਲਡ ਹਿਊਮਨ ਰਾਈਟਸ ਨੇ ਸੰਯੁਕਤ ਰਾਸ਼ਟਰ ਨੂੰ ਸੰਬੋਧਿਤ ਇੱਕ ਖੁੱਲਾ ਪੱਤਰ ਭੇਜਿਆ, ਜਿਸ ਵਿੱਚ ਭੁੱਖ ਹੜਤਾਲ ਕਰਨ ਵਾਲੇ ਵਕੀਲਾਂ ਪ੍ਰਤੀ ਆਪਣੀ ਗੰਭੀਰ ਚਿੰਤਾ ਜ਼ਾਹਰ ਕੀਤੀ ਗਈ। ਹਸਪਤਾਲ ਵਿੱਚ ਉਸਦੀ ਮੁਲਾਕਾਤ ਕਰਨ ਵਾਲੀ ਉਸਦੀ ਚਚੇਰੀ ਭੈਣ ਨੇ ਕਿਹਾ ਕਿ ਉਸ ਉੱਤੇ ਵਰਤ ਤੋੜਨ ਲਈ ਦਬਾਅ ਪਾਇਆ ਗਿਆ: “ਉਹ ਉਸ ਦੀ ਇੱਛਾ ਨੂੰ ਤੋੜਨ ਲਈ ਲਗਾਤਾਰ ਯਤਨ ਕਰ ਰਹੇ ਹਨ। ਉਹ ਹਰ ਬਹਾਨਾ ਵਰਤ ਰਹੇ ਹਨ।” 238 ਦਿਨਾਂ ਦੇ ਵਰਤ ਤੋਂ ਬਾਅਦ, 27 ਅਗਸਤ, 2020 ਨੂੰ ਟਿਮਟਿਕ ਦੀ ਮੌਤ ਹੋ ਗਈ, ਉਸਦਾ ਭਾਰ ਸਿਰਫ 30 ਕਿਲੋ ਰਹਿ ਗਿਆ ਸੀ। ਇਸ ਸਾਲ ਭੁੱਖ ਹੜਤਾਲ 'ਤੇ ਮਰਨ ਵਾਲੀ ਇਹ ਚੌਥੀ ਤੁਰਕੀ ਕੈਦੀ ਬਣ ਗਈ। ਇਸ ਸਾਲ ਦੇ ਸ਼ੁਰੂ ਵਿੱਚ ਹੇਲਿਨ ਬੋਲਕ, ਇਬਰਾਹੀਮ ਗੂਕੇਕ ਅਤੇ ਮੁਸਤਫਾ ਕੋਕਾਕ ਦੀ ਮੌਤ ਹੋ ਚੁੱਕੀ ਹੈ।

ਮੌਤ ਦੇ ਬਾਅਦ 
ਡਿਊਸ਼ੇ ਵੇਲੇ ਨੇ ਦੱਸਿਆ ਕਿ ਤੁਰਕੀ ਦੀ ਪੁਲਿਸ ਨੇ ਉਸ ਦੇ ਸਮਰਥਕਾਂ ਨੂੰ ਕਬਰਸਤਾਨ ਵਿੱਚ ਦਫ਼ਨਾਉਣ ਦੀ ਰਸਮ ਵਿੱਚ ਸ਼ਮੂਲੀਅਤ ਤੋਂ ਰੋਕਣ ਲਈ ਬਖਤਰਬੰਦ ਵਾਹਨਾਂ, ਇੱਕ ਹੈਲੀਕਾਪਟਰ ਅਤੇ ਅੱਥਰੂਆਂ ਦੀ ਵਰਤੋਂ ਕੀਤੀ ਗਈ।

ਹਵਾਲੇ 

ਮੌਤ 2020
ਜਨਮ 1978